**תכנון לימודים**

**כתיבה ומעקב - רציונאל**

תוכנית הלימודים הינה השלד של העשייה הפדגוגית הבית ספרית, שלד המהווה משענת איתנה למורים ולתלמידים. ככל שתוקדש מחשבה סדורה יותר לעריכת התוכנית, תוך התייחסות למכלול הפרמטרים המרכיבים אותה, כך היא תהיה מדויקת יותר ותאפשר מסגרת מיטבית להוראה וללמידה במהלך שנת הלימודים ותהווה בסיס איתן לעשייה החינוכית.

**שלבי כתיבת התוכנית – מהלכה למעשה**

כתיבת תוכנית העבודה כוללת שני שלבים מרכזיים: ראשית, איסוף ושיבוץ המועדים הקשיחים, המהווים מסגרת לתוכנית וכמעט ואין לנו יכולת לשנותם ושנית, בניית התכנים לאורך ההוראה, המסתמכים מצד אחד על המסגרת הקשיחה של התוכנית ומצד שני נסמכים על הצרכים העולים מן השטח בעקבות מיפויים.

**מסגרת התוכנית**

1. איסוף ושיבוץ מועדים שרירותיים המשפיעים על תכנון ההוראה: טיולים וסיורים, פעילות תרבותית וחברתית, טקסים וכדומה.
2. איסוף ושיבוץ מועדי הבגרויות, כפי שהם מתפרסמים באתר משרד החינוך ושיבוץ מבחני מתכונת.
3. התייחסות ליום טרום בגרות/מתכונת בו מתקיימת למידה ממוקדת.
4. תכנון כשני מבחנים בכל מחצית והיערכות לשעות החזרה לפני כל בחינה ושיעור 'החזרת מבחנים'.
5. בתכנון יש להתייחס לשיעורים המוקדשים למיומנויות למידה (בעיקר בחטיבת הביניים).

**תכנים**

1. עריכת "רשימת מכולת" של נושאי התוכנית, תוך פירוק הנושאים המורחבים ליחידות ממוקדות של שעה עד שעתיים.
2. סימון הנושאים "הקשים" בכוכבית.
3. סימון הנושאים "הקלים" במרקר – אלו הנושאים שגם התלמידים מתקשים נדרשים לשלוט בהם.

על מנת לאתר באופן מיטבי ומדויק יותר את הנושאים "הקשים" ו/או "הקלים" מומלץ להקדיש מחשבה ו"לפצח" את בחינת הבגרות. כיצד עושים זאת?

* יש לאסוף 2-3 מבחני בגרות אחרונים באותה יחידת לימוד.
* לסמן "וי" לצד שאלות "קלות" - שאלות עימן יכול להתמודד גם תלמיד מתקשה ששינן את החומר.
* לסמן "איקס" לצד שאלות "קשות" - שאלות המצריכות דרגות חשיבה גבוהות.
* לסמן "ויקס" לצד שאלות "בינוניות" – שאלות מורכבות יותר, שאלות לא ברורות או שאלות המבוססות על הבנה של שלב מקדים.
* לחשב כמה נקודות היה מקבל תלמיד שהיה משיב על השאלות "הקלות" במלואן – סכום זה הינו היעד הבסיסי ביותר עבור התלמיד החלש ביותר בכיתה. זו ה"קרקע".

*המלצה: לעבור על מחברות הבגרות של התלמידים שקיבלו ציונים בין 40 ל 54 באותו מקצוע ובאותן יחידות לימוד ולבדוק כמה נקודות הם קיבלו על ה"קרקע" וכמה נקודות הם פספסו כי לא ידעו לענות על חלק מהשאלות שיש בהן נקודות "קרקע". התרגיל עשוי לסייע למורים בהבחנה ובמיקוד.*

1. ארגון הנושאים לפי סדר ההוראה, תוך מחשבה באיזה נושא להתחיל? מה להשאיר בסוף? והימנעות מרצף של נושאים "קשים" המעיבים על המוטיבציה.
2. הורדת נושאים מיותרים, נושאים שניתן לוותר עליהם או לפחות להשאיר אותם לסוף, אם יישאר זמן...
3. חישוב מספר השעות להם נדרש המורה על מנת להורות את התכנים שנקבעו.
4. חישוב מספר השעות הנגרעות בשל אירועים חברתיים, לאומיים, דתיים, בחינות בגרות, מתכונות, ימים מרוכזים וכ 35 שעות פדגוגיות שוטפות (2 מבחנים במחצית כפול שעתיים כל מבחן = 8 שעות + שעה הכנה לקראת כל מבחן, לפחות = 4 שעות + שעה החזרת מבחן לאחר כל מבחן = 4 שעות + 15-20 שעות חזרה חובה לקראת כל בחינת בגרות).
5. חישוב מספר השעות הנותרות בפועל להוראה.
6. בדיקת ההתאמה של השעות הנותרות בפועל לבין השעות הנדרשות. במקרה של פער בין השניים, יש לשקול צמצום נושאים/תתי נושאים או הוספת שעות בחופשות (סוכות, פסח) או בשעות אחר-הצהריים. בתכנון צמצום הפער, יש להקדיש מחשבה ולדייק במספר הימים והשעות, בידיעה שגם מורים אחרים יצטרכו שעות לקראת הבגרות שלהם.
7. כתיבת תוכנית מדויקת על פי תאריכים - מתחילים מהסוף, כותבים את 15 שעות החזרה ואז מתחילים במלאכת שיבוץ הנושאים כולל מבחנים ושעות להכנה והחזרת מבחן.

תכנון תוכנית לימודים שעתי עד לבחינת הבגרות **במהלך השנה**

שאלות לצוות בישיבה **לתרגול משותף וחשיבה משותפת:**

1. כמה חומר, באחוזים, סיימתם ללמד עד כה?
2. תלמיד שיודע את כל החומר שלימדתם עד כה כמה הוא יכול לקבל בבחינת הבגרות?
3. כמה שעות בדיוק נותרו לכם ללמד עד לבחינת הבגרות?
4. האם הייתם נלחצים לו ידעתם שנותרו לכם רק עוד 20 שעות ללמד בפועל?
5. 2 עמודות: ימנית – הנושאים שכבר לימדתם (מפורט)

שמאלית – הנושאים שנותר ללמד – מפורט לפי שעות – כמה זה סה"כ?

1. כמה שעות עוד נותרו לכם ללמד עפ"י הלו"ז בביה"ס? חשוב לייצר לו"ז מדויק הכולל מתכונות, בגרויות, ימים מרוכזים לפני בגרויות, פעילויות חברתיות, טיולים וכד' – את הלו"ז צריך לשלוח למורים (עפ"י שכבות) כולל הטבלה 'כל כיתה והבחינות שלה'.
2. כמה שעות חזרה אתם צרכים כדי לשפר את המצב? מה החשיבות של שעות החזרה? מומלץ להשאיר לפחות 15-20 שעות לחזרה בסוף + לתכנן בצורה מדויקת את שעות החזרה (על מה, כמה ואיך?)
3. להשלים את השעות שנותרו עם החומר שנותר ללמד.

רווח והפסד – מה ייתן את הרווח הגדול ביותר. אילו נושאים מול אחוז התלמידים שיכולים להרוויח מכך. חשוב במיוחד לקבוצה הגבולית: בציונים שבין 40 ל 54. (עבודה בקבוצות, מענה נקודתי עפ"י מיפוי מבחן)

**מעקב**

תוכנית הלימודים הינה כלי עבודה חשוב ובסיסי. חשוב לבחון את התוכנית, לבחון את היעדים למול הביצוע, ללמוד מהצלחות ומאתגרים ולהימנע מצבירת פערים.

בחינת תוכנית הלימודים, כוללת התייחסות לשאלות הבאות:

1. מה הספקנו? מה לא?
2. מהן הסיבות לפער אם יש? (היעדרויות? ביטולים? מהן הסיבות לביטולים?)
3. האם תכנון השעות תואם לביצוע, למציאות בשטח? אם לא מדוע?
4. האם הייתה התייחסות בכתיבת התכנית למה שנלמד בשנה שעברה? (אותו מורה או מורה אחר?)
5. כמה שעות נותרו ללמד עד למבחן הבגרות (אם מדובר במועד חורף או במיצ"ב?) האם זה מספיק מבחינת החומר הנותר ללמד?
6. סמנו נגזרות של החומר שצריך להילמד לצורך החזרות או אם היו ניתנו 30 שעות תרגול במקצוע שלך - כיצד היית בונה את שעות התרגול הללו?
7. מול אילו קשיים התמודדנו בשטח בעבודת הכנת התכנית עם המורים?

בהצלחה!

**שרית חדד**

**יועצת ארגונית-פדגוגית**

מנהלת "שערים לבגרות", כי"ח שער.